钦定古今图书集成/理学汇编/文学典/第049卷 > 姚思廉
## 钦定古今图书集成/理学汇编/文学典/第049卷 > 姚思廉

按《唐书》本传，“思廉本名简，以字行，陈吏部尚书察之
子。陈亡，察自吴兴迁京兆，遂为万年人。思廉少受《汉
书》于察，尽传其业。寡嗜欲，惟一于学，未尝问家人生
赀，仕陈会稽王主薄，入隋为汉王府参军事，以父丧
免。服除，补河间郡司法书佐。初，察在陈，尝修梁、陈二
史，未就死，以属思廉，故思廉表父遗言，有诏听续。炀”
帝又诏与起居舍人崔祖濬修《区㝢图志》。迁代王侍
读。高祖定京师，府僚皆奔亡，独思廉侍。王兵将升殿，
思廉厉声曰：“唐公起义，本安王室，若等不宜无礼于
王。”众眙却，布列阶下。帝义之，听扶王至顺阳阁，泣辞
去。观者叹曰：“仁者有勇，谓此人乎！”俄授秦王府文学。
王讨徐圆朗，尝语隋事，慨然叹曰：“姚思廉蒙素刃以
明大节，古所难者。”时思廉在洛阳，遣使遗物三百段，
致书曰：“景想节义，故有是。”赠王为皇太子，迁洗马。即
位，改著作郎、弘文馆学士。诏与魏徵共撰《梁》《陈书》，思
廉采谢炅、顾野王等诸家言，推究综括，为梁、陈二家
史，以卒父业。赐杂彩五百段，加通直散骑常侍。以藩
邸恩，凡政事得失，许密以闻，思廉亦展尽无所讳。帝
幸九成宫，思廉以为离宫游幸是秦皇、汉武事，非尧、
舜、禹、汤所为。帝谕曰：“朕尝苦气疾，热即顿剧，岂为游
赏者乎？”赐帛五十匹，拜散骑常侍、丰城县男。卒，赠太
常卿，谥曰康，陪葬昭陵。孙璹。